《喜晤黄主一因寄梨洲先生》
清代·孙泉

生平心折谁，二三忠烈后。各能慎裘箕，努力图不朽。

江村久销沈，密观独株守。四壁长依人，一襟不蔽肘。

嘉善多贤裔，昆弟相师友。学博品益醇，言动都不苟。

忠介诒谋臧，芸斋称无负。文孙推敉宁，掩关发二酉。

诸子爱我深，交比古人厚。勉我振家声，戎我防世诱。

书来多药言，觌面亦苦口。忠端嗣更贤，世仰如泰斗。

真传自蕺山，道源细分剖。学案藏名山，群言尽培塿。

惜也经世儒，抱膝老窗牖，孺子面未谋，魂梦归依久。

主一披尘来，燕市偶携手。穷愁蚤著书，笔墨皆琼玖。

绳武才称奇，沦落复不偶。殷勤问高堂，行年七十九。

镫下作细书，花下酌醇酒。硕果天长留，好学增眉寿。

我年近知非，家学曾何有。骨脆染时蹊，自顾形骸丑。

矩薙俨在兹，执经许我否。解组荷书籯，会向姚江走。

寒雪护柴荆，洪钟拟一扣。请示绍衣方，床下连稽首。

作者简介：（1640—1700）河南辉县人，字静紫，号担峰。康熙二十一年进士，官内阁中书。精研理学，为时人推重。有《担峰诗》、《徽言秘旨》、《担峰文集》、《醒书选》、《担峰真面目》、《担峰友声》等。